Dogtertjie (2) sterf; sussie kritiek in hospitaalArgieffoto ŉ Tweejarige dogtertjie is dood en ŉ vyfjarige in ŉ kritieke toestand in die hospitaal opgeneem nadat die kinders Vrydagmiddag in die swembad van ŉ woonstelkompleks in Northriding in Johannesburg beland het. Werner Vermaak, ER24-woordvoerder, sê ŉ volwasse vrou, vermoedelik die ma van albei die kinders, was glo besig om kardiopulmonêre resussitasie op die kinders toe te pas toe die nooddienste op die toneel aangekom het. Volgens Vermaak het ander kinders, glo ook inwoners van die woonstelkompleks, hulp ontbied nadat hulle op die twee kinders in die swembad afgekom het. “Paramedici het noodhulpbehandeling oorgeneem en toe die twee- en vyfjarige kinders na die hospitaal gehaas. Die tweejarige kind is kort ná die aankoms by die hospitaal dood,” sê hy. Die vyfjarige kind is volgens berigte steeds in die hospitaal. Meer inligting oor die voorval is nie bekend nie.